Document ID: 32014R0945

REGULAMENTUL DE PUNERE ÎN APLICARE (UE) NR. 945/2014 AL COMISIEI
din 4 septembrie 2014
de stabilire a unor standarde tehnice de punere în aplicare cu privire la indicii relevanți cu o diversificare corespunzătoare în conformitate cu Regulamentul (UE) nr. 575/2013 al Parlamentului European și al Consiliului
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 344 alineatul (1) paragraful al treilea,
întrucât:
(1)
În conformitate cu articolul 344 alineatul (4) din Regulamentul (UE) nr. 575/2013, riscul specific al unui contract futures pe indice bursier care ar fi tratat ca titlu de capital individual în conformitate cu articolul menționat anterior poate fi ignorat în cazul în care contractele futures pe indice bursier relevante sunt tranzacționate pe o bursă și reprezintă un indice relevant cu o diversificare corespunzătoare.
(2)
Dacă un contract futures pe indice bursier tranzacționat la bursă prezintă o diversificare corespunzătoare, se poate presupune că respectivul indice bursier nu reprezintă niciun risc specific. Se consideră că acest criteriu este îndeplinit dacă indicele conține cel puțin 20 de titluri de capital, niciuna dintre entitățile pe care le conține nu reprezintă mai mult de 25 % din indicele total, iar 10 % din titlurile de capital cele mai mari (prin rotunjirea numărului de titluri la numărul natural imediat superior) reprezintă mai puțin de 60 % din indicele total. În plus, indicele trebuie să cuprindă titluri de capital de pe cel puțin o piață națională și să conțină titluri de capital din cel puțin patru sectoare care se numără printre următoarele: petrol și gaze, materiale de bază, produse industriale, bunuri de consum, asistență medicală, servicii destinate consumatorilor, telecomunicații, utilități, servicii financiare și tehnologie.
(3)
Având în vedere faptul că articolul 344 alineatul (4) din Regulamentul (UE) nr. 575/2013 se referă la un indice „relevant” eligibil, numai indicii bursieri care sunt relevanți pentru instituțiile financiare din Uniune au fost evaluați prin raportare la criteriile de identificare a indicilor bursieri eligibili.
(4)
Prezentul regulament se bazează pe proiectele de standarde tehnice de punere în aplicare prezentate Comisiei Europene de către Autoritatea Bancară Europeană.
(5)
Autoritatea Bancară Europeană a organizat consultări publice deschise cu privire la proiectele de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente acestuia și a solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (2),
ADOPTĂ PREZENTUL REGULAMENT:
Articolul 1
Indicii bursieri în sensul articolului 344 din Regulamentul (UE) nr. 575/2013
Lista indicilor bursieri pentru care sunt disponibile tratamentele prevăzute la articolul 344 alineatul (4) teza a doua din Regulamentul (UE) nr. 575/2013 este inclusă în anexă.
Articolul 2
Intrare în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 septembrie 2014.

Labels: 2
3